2017/0237 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning til omarbejdningen af Europa-Parlamentets og Rådets forordning (EF) nr. 1371/2007 af 23. oktober 2007 om jernbanepassagerers rettigheder og forpligtelser

(EØS-relevant tekst)

1.Baggrund

Forslag fremsendt til Europa-Parlamentet og Rådet

(dokument COM(2017) 548 final – 2017/0237 (COD): 27.9.2017 Udtalelse afgivet af Det Europæiske Økonomiske og Sociale Udvalg: 18.1.2018 Europa-Parlamentets førstebehandlingsholdning vedtaget: 15.11.2018 Ændret forslag fremsendt: Ikke relevant Rådets holdning vedtaget: 25.1.2021

2.Formålet med Kommissionens forslag

Kommissionen foreslog ikke en fuldstændig revision, men en omarbejdning af forordningen om jernbanepassagerers rettigheder for at opnå en hurtig vedtagelse af følgende væsentlige dele:

Fritagelser: Med lovforslaget blev det tilstræbt a) at fremskynde udløbet af fritagelserne for indenlandske tjenester (efter de gældende regler skulle de udløbe senest ved udgangen af 2024), og b) at by-, forstads- og regionaltrafik, der krydser landegrænser, altid skal være omfattet af RPR-reglerne.

Gennemgående billetter: I tråd med den 4. jernbanepakke, som overlader det til medlemsstaterne at beslutte, om de ønsker at indføre strengere regler for udstedelse af gennemgående billetter, og hvori det fastsættes, at Kommissionen bør overvåge den relaterede markedsudvikling frem til 2022, fokuserede forslaget til omarbejdning kun på at øge passagerernes ret til information. Medmindre passagererne blev korrekt oplyst om, at de alene købte særskilte billetter, bør disse billetter betragtes som gennemgående billetter, der giver mulighed for omfattende beskyttelse i tilfælde af rejseafbrydelser.

Force majeure-klausul: Før EU-Domstolens dom af 2013 var det en udbredt opfattelse blandt de interesserede parter, at forordningen indeholdt en force majeure-klausul, som fritog operatørerne fra at skulle yde erstatning. Jernbanevirksomhederne følte sig efter dommen udsat for forskelsbehandling sammenlignet med andre transportvirksomheder, som drager fordel af force majeure-fritagelser. Kommissionen foreslog derfor, at en sådan bestemmelse indføres med et snævert anvendelsesområde, som omfatter ekstreme vejrforhold og større naturkatastrofer. Lovforslaget havde til formål at sikre lige vilkår, juridisk retfærdighed, proportionalitet og sammenhæng med andre transportformer.

Personer med handicap og personer med nedsat mobilitet (PRM): I tråd med de forpligtelser, der er indgået i henhold til FN's konvention om rettigheder for personer med handicap (UNCRPD), var sigtet med lovgivningsforslaget at sørge for, at medlemsstaterne ikke længere kan fritage tilrådighedsstillelse af assistance og erstatning for beskadigede handicaphjælpemidler. Information skal stilles til rådighed i en tilgængelig form i tråd med de foreslåede krav i den europæiske lov om tilgængelighed. Jernbanepersonalet skal uddannes i overensstemmelse hermed. Dette vil bidrage til at gøre rejser med jernbane mere inklusive.

Da medlovgiverne ikke fulgte de regler, som er fastsat for omarbejdningsprocedurer, og foreslog en række ændringer vedrørende bestemmelser, der ikke indgik i lovgivningsforslaget, forekom Kommissionens oprindelige mål om at opnå en hurtig vedtagelse af flere hovedbestemmelser ikke længere at være realistisk. Under forhandlingerne støttede Kommissionen derfor medlovgiverne i at finde løsninger, der kunne tilskynde til yderligere at udvikle jernbanepassagertjenester, herunder billetmarkedet. Kommissionen målrettede navnlig sin indsats på at indføre en pligt til at udbyde gennemgående billetter og tilvejebringe information i realtid, retten til selv at omlægge rejsen og medtage cykler om bord på toget samt afkorte frister for forhåndsbeskeder for passagerer med handicap og nedsat mobilitet og præcisere klageordningen yderligere.

3.Bemærkninger til Rådets holdning

I Rådets førstebehandlingsholdning, der blev vedtaget den 25. januar 2021, støttes hovedformålet med Kommissionens forslag, nemlig at sikre en generel forbedring af passagerernes rettigheder, samtidig med at der sikres en passende afvejning mellem passagerernes og jernbaneindustriens interesser. De vigtigste forbedringer af den nuværende juridiske ramme er følgende:

(1)Tilvejebringelse af trafik- og rejseinformation i realtid

Rådet er enigt med Europa-Parlamentet og Kommissionen i, at infrastrukturforvaltere og jernbanevirksomheder bør levere trafik- og rejseinformation i realtid til de øvrige deltagere i jernbanekæden (dvs. til andre jernbanevirksomheder, stationsledere, billetudstedere og rejsebureauer). Er det ikke teknisk muligt for en infrastrukturforvalter at distribuere data i realtid til en enhed, kan den pågældende medlemsstat indrømme en fritagelse for en periode på højst ni år. Den revurderer situationen hvert andet år. I den forbindelse underretter medlemsstaten Kommissionen om årsagerne til fritagelsen og om de foranstaltninger, der er truffet eller påtænkes truffet for at ændre situationen.

Kommissionen ser med tilfredshed på indførelsen af denne bestemmelse. Det vil gøre det muligt at undgå enhver forskelsbehandling af passagerer, som dermed vil råde over samme kvalitetsniveau og information i realtid, uanset om de har købt billetten direkte fra jernbaneselskabet eller fra et formidlende selskab. Desuden vil adgangen til rejseinformation og drift af reservationssystemer gøre det muligt for billetudstedere og rejsebureauer at udvikle mere innovative billetprodukter, hvilket vil sætte skub i dynamikken på togbilletmarkedet.

(2)Gennemgående billetter